კომი-პერმული ენა
კომი-პერმული ენა (თვითდასახელება: перем коми кыв ან коми-пермяцкӧй кыв) — ფინურ-უნგრულ ენათა პერმული ქვეჯგუფის ენა. გავრცელებულია კომი-პერმელთა ოკრუგში (პერმის მხარე). ლაპარაკობს 63 106 ადამიანი (2010). კომი-პერმული ენა კომი-ზარიანულის ახლომონათესავეა. ტიპოლოგიურად აგლუტინაციური ენაა, ჭარბობს სუფიქსაცია. წინადადებაში სიტყვათა რიგი თავისუფალია. მრავლადაა თურქული, ირანული და რუსული ენებიდან ნასესხები სიტყვები. აქვს ორი ძირითადი დიალექტი: ჩრდილოური და სამხრეთული, რომელსაც სალიტერატურო ენა ეფუძნება. დამწერლობა შეიქმნა XIV საუკუნეში სლავური და ბერძნული ანბანის საფუძველზე. თანამედროვე დამწერლობა დაფუძნებულია რუსულ გრაფიკაზე.